CELEX: 62022TN0103
Language: da
Date: 2022-02-22 00:00:00
Title: Sag T-103/22: Sag anlagt den 22. februar 2022 — ON mod Kommissionen

10.5.2022   
            
            
               DA
            
            
               Den Europæiske Unions Tidende
            
            
               C 191/29
            
         
      Sag anlagt den 22. februar 2022 — ON mod Kommissionen
      (Sag T-103/22)
      (2022/C 191/38)
      Processprog: tjekkisk
      
         Parter
      
      
         Sagsøger: ON (ved advokat D. Mimrová)
      
         Sagsøgt: Europa-Kommissionen
      
         Sagsøgerens påstande
      
      
                  —
               
               
                  Kommissionens delegerede forordning (EU) 2021/2288 af 21. december 2021 om ændring af bilaget til Europa-Parlamentets og Rådets forordning (EU) 2021/953 for så vidt angår acceptperioden for vaccinationscertifikater, der er udstedt i formatet for EU’s digitale covidcertifikat, og som angiver afslutningen af den primære vaccinationsserie (1), annulleres som følge af tilsidesættelse af princippet om ligebehandling, princippet om forbud mod forskelsbehandling og proportionalitetsprincippet.
               
            
                  —
               
               
                  Forordning 2021/2288 annulleres, idet artikel 168 TEUF om beskyttelse af folkesundheden ikke er anvendt som retsgrundlag for Unionens handlinger i relation til den grænseoverskridende sundhedstrussel relateret til covid-19-pandemien.
               
            
                  —
               
               
                  Sagsøgte tilpligtes at betale sagsomkostningerne.
               
            
         Søgsmålsgrunde og væsentligste argumenter
      
      Til støtte for søgsmålet har sagsøgeren anført to anbringender.
      
                  1.
               
               
                  Første anbringende om, at Kommissionen har tilsidesat generelle EU-retlige principper og ved at vedtage forordning 2021/2288 tillige har tilsidesat:
                  
                              —
                           
                           
                              princippet om ligebehandling og princippet om forbud mod forskelsbehandling ved at begrænse gyldigheden af digitale certifikater til 270 dage fra afslutningen af den primære vaccinationsserie for at lette den frie bevægelighed for indehavere af gyldige digitale certifikater (dvs. personer, der er blevet boostet, og som forventes at have større immunitet over for omikron-varianten) og samtidig fra den anfægtede retsakts anvendelsesområde at udelukke en ubestemt kreds af mennesker, der ikke er defineret af deres alder, erhverv, livsstil eller andre kriterier (uanset om de er blevet vaccineret eller slet ikke er blevet vaccineret), og derfor diskriminerer en stor gruppe mennesker, der har gennemført den primære vaccinationsserie, og som har været smittet med covid, selv om sådanne personer ifølge videnskabelig dokumentation på grund af den såkaldte hybride immunitet frembyder en sammenlignelig eller lavere risiko for samfundet med hensyn til overførsel af virus og belastning af sundhedssystemet end personer, for hvem gyldigheden af det digitale certifikat forbliver ubegrænset, eller som på anden måde er udelukket fra den anfægtede forordnings anvendelsesområde, og som anses for at være »de jure ikke-smitsomme«
                           
                        
                              —
                           
                           
                              proportionalitetsprincippet, da der ikke er angivet en begrundelse, som er baseret på kvalitative og eventuelt kvantitative data, dvs. at Kommissionen ikke på grundlag af den tilgængelige videnskabelige dokumentation i tilstrækkelig grad har vurderet, hvilke persongrupper, der har den højeste smitterisiko, og det i øvrigt ikke er tilstrækkeligt begrundet, hvorfor det netop er den foranstaltning, hvorved gyldigheden af EU’s digitale covidcertifikater begrænses til maksimalt 270 dage fra datoen for sidste dosis i den primære vaccinationsserie, der er vedtaget, og som anses for bedst at opfylde Unionens mål som reaktion på Covid-19-pandemien og SARS-CoV-2-virusmutationerne, da Kommissionen ved hjælp af denne foranstaltning understøtter en stigning i vaccinationsdækningsgraden i befolkningen ved hjælp af den såkaldte boosterdosis, men ikke har overvejet (eller ikke tilstrækkeligt har begrundet) andre mulige alternativer.
                           
                        
            
                  2.
               
               
                  Andet anbringende om, at Kommissionen ved at vedtage forordning 2021/2288 har overskredet de beføjelser, den er tillagt i henhold til artikel 5, stk. 2, i forordning (EU) 2021/953 (2), fordi denne institution — i stedet for en »statisk« ændring af datafelter — som reaktion på udviklingen af SARS-CoV-2-virus og den eksisterende epidemiologiske situation begrænsede gyldigheden af det digitale certifikat og i denne sammenhæng de facto definerede grænserne for Unionens reaktion på Covid-19-pandemien som en grænseoverskridende trussel mod sundheden uden at basere den anfægtede retsakt på det passende retsgrundlag i artikel 168 i traktaten om Den Europæiske Unions funktionsmåde vedrørende beskyttelse af folkesundheden.
               
            
         (1)  EUT 2021, L 458, s. 459.
      
         (2)  Europa-Parlamentets og Rådets forordning (EU) 2021/953 af 14.6.2021 om en ramme for udstedelse, kontrol og accept af interoperable covid-19-vaccinations-, test- og restitutionscertifikater (EU’s digitale covidcertifikat) for at lette fri bevægelighed under covid-19-pandemien (EUT 2021, L 211, s. 1).